pythainlp/thaigov-v2-corpus-22032023 huggingface dataset:
วันเสาร์ที่ 5 พฤศจิกายน 2565
​โฆษกรัฐบาลเผย นายกฯ ยินดี ททท. คาดการณ์ ในปี 2566 จะมีนักท่องเที่ยว มาเยือนประเทศไทยถึง 18 ล้านคน สร้างรายได้รวมจากการท่องเที่ยว 1.73 ล้านล้านบาท
​โฆษกรัฐบาลเผย นายกฯ ยินดี ททท. คาดการณ์ ในปี 2566 จะมีนักท่องเที่ยว มาเยือนประเทศไทยถึง 18 ล้านคน สร้างรายได้รวมจากการท่องเที่ยว 1.73 ล้านล้านบาท
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ยินดีที่ได้ทราบว่า การท่องเที่ยวแห่งประเทศไทย (ททท.) ได้คาดการณ์ให้ในปี พ.ศ. 2566 จะมีนักท่องเที่ยวต่างชาติมาเยือนประเทศไทย เป็นจำนวนกว่า 18 ล้านคน
โฆษกรัฐบาลกล่าวว่า จากข้อมูลของ ททท. คาดว่าในปี 2566 จะมีนักท่องเที่ยวต่างชาติมาเยือนประเทศไทยเป็นจำนวน 18 ล้านคน ซึ่งจะสร้างรายได้ประมาณ 9.7 แสนล้านบาท ส่วนการประมาณการตลาดในประเทศ ททท.คาดว่าจะสร้างรายได้ 7.6 แสนล้านบาท รวมรายได้จากการท่องเที่ยวทั้งสิ้นประมาณ 1.73 ล้านล้านบาทตลอดทั้งปี
ทั้งนี้ ตั้งแต่วันที่ 1 ม.ค.-30 ต.ค.65 มีนักท่องเที่ยวต่างชาติเดินทางเข้าไทยแล้วกว่า 7.56 ล้านคน และในเดือน พ.ย.และ ธ.ค.นี้ คาดว่าจะมีนักท่องเที่ยวต่างชาติเดินทางเข้าไทยอีกราวเดือนละอีก 1.5 ล้านคน ดังนั้นในปีนี้ไทยน่าจะมีนักท่องเที่ยวต่างชาติไม่ต่ำกว่า 10 ล้านคนตามเป้าหมายที่วางไว้ โดยใน 2 เดือนสุดท้ายของปีนี้ (พ.ศ. 2565) คาดว่าจะมีไฟล์ทบินมาประเทศไทยถึง 15,778 ไฟล์ท โดยตลาดนักท่องเที่ยวจากอินเดีย และมาเลเซียมีอัตราส่วนผู้โดยสารต่อไฟล์ทบินถึงร้อยละ 85 และร้อยละ 68 ตามลำดับ
นอกจากนี้ ข้อมูล ณ วันที่ 30 ตุลาคม 2565 มีจำนวนนักท่องเที่ยวจากอาเซียน เอเชียใต้ และเอเชียแปซิฟิกสูงถึง 4.1 ล้านคน คิดเป็นร้อยละ 54 ของนักท่องเที่ยวทั้งหมดในปีนี้ ในขณะที่กลุ่มนักท่องเที่ยวจากเอเชียตะวันออกได้กลับมาท่องเที่ยวอีกครั้งเป็นจำนวนกว่า 8 แสนคน คิดเป็นร้อยละ 11 ของจำนวนนักท่องเที่ยวทั้งหมด ทั้งนี้ในปีหน้า ตลาดการท่องเที่ยวน่าจะกลับมาคึกคักอีกครั้ง
“นายกรัฐมนตรียินดีที่นักท่องเที่ยวจากทั่วโลกยังคงให้ความสำคัญ นิยมการท่องเที่ยวในประเทศไทย โดยยังคงเป็นจุดหมายปลายทางที่ตอบโจทย์นักท่องเที่ยวที่ต้องการเดินทางมาเยือน และสามารถต่อสู้ทางการตลาดกับประเทศอื่นๆได้อย่างมีศักยภาพ แม้ว่าหลายประเทศจะเริ่มทยอยฟื้นตัวจากโควิด และเปิดรับนักท่องเที่ยวกันแล้วก็ตาม ซึ่งนายกรัฐมนตรีได้สั่งการให้หน่วยงานที่เกี่ยวข้อง เพิ่มจำนวนบุคลากรเพื่อให้การบริการและรองรับการเดินทางที่สูงขึ้น โดยเฉพาะเจ้าหน้าที่ที่เกี่ยวข้องในการตรวจเอกสารสำคัญของผู้เดินทางในด่านแรก ทั้งขาเข้าและขาออก เช่น สนามบินต่างๆ โดยให้เพิ่มช่องทางในการอำนวยความสะดวกให้ผู้ที่เดินทาง ทั้งคนไทยและชาวต่างชาติและผู้ใช้บริการให้รวดเร็วและคล่องตัว นอกจากนี้ ขอบคุณทุกหน่วยงานที่เกี่ยวข้องที่ร่วมดำเนินงานตอบรับตามแนวนโยบายของรัฐบาลในการสนับสนุนการท่องเที่ยวอย่างต่อเนื่อง และเหมาะสมกับสถานการณ์ รวมทั้งขอบคุณประชาชนทุกคนที่มีส่วนร่วม ทำให้ไทยมีเสน่ห์และเอกลักษณ์ มีสภาพแวดล้อมที่เป็นมิตรกับนักท่องเที่ยว รักษากระแสความนิยมในหมู่นักท่องเที่ยวได้อย่างต่อเนื่อง” นายอนุชาฯ กล่าว
วันอาทิตย์ที่ 11 กันยายน 2565
​โฆษกรัฐบาลย้ำวัคซีนเข็มกระตุ้นจำเป็น ชวนประชาชนรีบเข้ารับวัคซีนเข็มกระตุ้นให้มากขึ้น ลดอาการเจ็บป่วยรุนแรง-ลดเสียชีวิตหากติดเชื้อโควิด-19 และยังช่วยให้การขับเคลื่อนเศรษฐกิจ
​โฆษกรัฐบาลย้ำวัคซีนเข็มกระตุ้นจำเป็น ชวนประชาชนรีบเข้ารับวัคซีนเข็มกระตุ้นให้มากขึ้น ลดอาการเจ็บป่วยรุนแรง-ลดเสียชีวิตหากติดเชื้อโควิด-19 และยังช่วยให้การขับเคลื่อนเศรษฐกิจของประเทศเดินหน้าได้
วันนี้ 11 ก.ย. ุ65 นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี ย้ำถึงการเข้ารับการฉีดวัคซีนป้องกันโควิดมีความจำเป็นอย่างมาก โดยเฉพาะวัคซีนเข็มกระตุ้นตั้งแต่เข็มที่ 3 เป็นต้นไป เพื่อป้องกันการเจ็บป่วยรุนแรงและลดอัตราการเสียชีวิตจากการติดเชื้อโควิด-19 โดยเฉพาะอย่างยิ่งในกลุ่มผู้สูงอายุ ผู้ป่วยโรคเรื้อรัง (กลุ่ม 608) และกลุ่มเด็กอายุ 5-11 ขวบ ซึ่งปัจจุบันได้มีการฉีดวัคซีนเข็มกระตุ้นไปแล้วประมาณร้อยละ 50 ของประชากร จากที่กระทรวงสาธารณสุขตั้งเป้าการฉีดเข็มกระตุ้นตั้งแต่เข็มที่ 3 ขึ้นไปไว้ที่ร้อยละ 60-70 ดังนั้น เพื่อให้ได้ตามเป้าหมายที่กำหนดไว้ จึงขอความร่วมมือประชาชนทุกคนให้ความสำคัญกับการรีบเข้ารับวัคซีนเข็มกระตุ้นให้ได้มากขึ้น เพื่อสร้างภูมิคุ้มกันให้กับตนเองและสร้างภูมิคุ้มกันหมู่โดยรวมของประเทศ รองรับการเปิดประเทศเต็มรูปแบบและการท่องเที่ยวของประเทศไทยต่อจากนี้ ที่จะมุ่งเน้นการพัฒนาการท่องเที่ยว อย่าง “ทั่วถึง ยั่งยืน และสมดุล” บนพื้นฐานของแนวคิด “ไม่ทิ้งใคร ไว้ข้างหลัง” ตลอดจนขับเคลื่อนเศรษฐกิจตามนโยบายรัฐบาลให้เดินหน้าต่อไปได้
นอกจากนี้ กระทรวงสาธารณสุขเตรียมการฉีดวัคซีนโควิด-19 ให้แก่กลุ่มเด็กที่มีอายุระหว่าง6 เดือน-น้อยกว่า 5 ปี โดยคณะรัฐมนตรีได้เห็นชอบการปรับสัญญาการจัดซื้อวัคซีนป้องกันโควิด-19 ของบริษัทไฟเซอร์ที่คงเหลือ จำนวน 3,000,000 โดส ให้เป็นวัคซีนสำหรับกลุ่มเด็กที่มีอายุระหว่าง 6 เดือน ถึงน้อยกว่า 5 ปี (ฝาสีแดง) ซึ่งจะทำให้ประเทศไทยมีวัคซีนป้องกันโควิด-19 ครอบคลุมทุกช่วงวัย ทั้งนี้ กระทรวงสาธารณสุขจะได้รับมอบวัคซีนดังกล่าวภายในไตรมาสที่ 4 ของปี 2565 เพื่อดำเนินการฉีดให้แก่กลุ่มเด็ก จำนวน 1,000,000 คน ในอัตรา 1 คนต่อวัคซีน 3 เข็ม โดยมีระยะห่างในการฉีดวัคซีนคือ ฉีดเข็มที่ 1 และเข็มที่ 2 ห่างกันประมาณ 3 สัปดาห์ ภายหลังจากฉีดเข็มที่ 2 แล้ว ให้เว้นระยะเวลา 6 สัปดาห์ จึงเข้ารับการฉีดเข็มที่ 3 ตามลำดับ เพื่อป้องกันการเกิดอาการรุนแรงในเด็กเล็กหากมีการติดเชื้อโควิด-19 รวมถึงภาวะการเกิด MIS-C (Multisystem Inflammatory Syndrome in Children) หรือกลุ่มอาการอักเสบหลายระบบที่เป็นภาวะแทรกซ้อนรุนแรงในเด็กที่หายป่วยจากโรคโควิด-19
“ประชาชนสามารถเข้ารับการฉีดวัคซีนเข็มกระตุ้นได้ที่โรงพยาบาลของรัฐใกล้บ้าน รวมถึงที่ศูนย์ฉีดวัคซีนกลางบางซื่อ ที่เป็นความร่วมมือของทุกภาคส่วนซึ่งจะให้บริการถึงวันที่ 30 กันยายน 2565 นี้ อย่างไรก็ตามหากมีสถานการณ์ที่จำเป็นต้องเร่งฉีดอีกครั้ง ทางศูนย์ฉีดวัคซีนกลางบางซื่อก็ได้เตรียมการตามแผน “ปิดแต่พร้อมเปิด” ไว้รองรับแล้วโดยสามารถจะเปิดศูนย์ฯ เพื่อให้บริการใหม่ได้ภายใน 1 วัน” นายอนุชา กล่าว
วันศุกร์ที่ 2 กันยายน 2565
รัฐบาลแจงการจ่ายเบี้ยยังชีพผู้สูงอายุยังยึดเกณฑ์เดิมไม่จ่ายประโยชน์ซ้ำซ้อน หลังมีการแชร์ข้อความผ่านสื่อสังคมออนไลน์ระบุระเบียบใหม่ให้ข้าราชการบำนาญรับเบี้ยยังชีพได้
รัฐบาลแจงการจ่ายเบี้ยยังชีพผู้สูงอายุยังยึดเกณฑ์เดิมไม่จ่ายประโยชน์ซ้ำซ้อน หลังมีการแชร์ข้อความผ่านสื่อสังคมออนไลน์ระบุระเบียบใหม่ให้ข้าราชการบำนาญรับเบี้ยยังชีพได้ แนะติดตามข้อมูลทางการ พม.- มท. อยู่ระหว่างวางนโยบายออกระเบียบให้ชัดเจน
วันนี้ (2 กันยายน 2565) น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ตามที่ได้มีการส่งต่อข้อความในสื่อสังคมออนไลน์ โดยเฉพาะในกลุ่มผู้สูงอายุว่าขณะนี้ได้มีการปรับหลักเกณฑ์การจ่ายเบี้ยยังชีพผู้สูงอายุให้กลุ่มผู้ได้รับบำนาญ เบี้ยหวัด บำนาญพิเศษหรือเงินอื่นใดในลักษณะเดียวกันจากรัฐ สามารถรับเบี้ยยังชีพผู้สูงอายุได้อีกทางหนึ่งด้วยนั้น
รัฐบาลขอชี้แจงว่าข้อมูลดังกล่าวไม่เป็นความจริง ปัจจุบันการจ่ายเบี้ยยังชีพแก่ผู้สูงอายุยังยึดหลักเกณฑ์ตามระเบียบคณะกรรมการผู้สูงอายุ (กผส.) และระเบียบกระทรวงมหาดไทยว่าด้วยหลักเกณฑ์การจ่ายเบี้ยยังชีพผู้สูงอายุขององค์กรปกครองส่วนท้องถิ่น พ.ศ. 2552 และที่เพิ่มเติม พ.ศ. 2561 ที่กำหนดไม่ให้มีการจ่ายเบี้ยยังชีพซ้ำซ้อนกับประโยชน์อื่น
อย่างไรก็ตาม ที่ผ่านมาได้เกิดกรณีที่ผู้สูงอายุที่รับบำนาญ หรือเงินอื่นในลักษณะเดียวกัน เช่น การรับบำนาญต่อจากบุตรที่เสียชีวิตแล้ว ได้รับเบี้ยยังชีพผู้สูงอายุด้วย กระทั่งเกิดกรณีที่องค์กรปกครองส่วนท้องถิ่นฟ้องร้องเรียกเบี้ยยังชีพคืนเนื่องจากไม่เป็นไปตามหลักเกณฑ์ตามกฎหมาย แต่เพื่อบรรเทาผลกระทบต่อผู้สูงอายุจากกรณีดังกล่าว คณะรัฐมนตรี(ครม.) เมื่อวันที่ 23 ส.ค. 65 ที่ผ่านมา ได้มีมติให้คืนเบี้ยยังชีพให้กับผู้สูงอายุที่รับประโยชน์ซ้ำซ้อนที่ได้นำเงินมาคืนทางราชการแล้ว จำนวน 28,345 ราย เป็นเงินทั้งสิ้น 245.24 ล้านบาท รวมทั้งให้องค์กรปกครองส่วนท้องถิ่นถอนฟ้องหรือระงับการบังคับคดีกรณีที่ได้มีการดำเนินคดีเรียกคืนเบี้ยยังชีพผู้สูงอายุ โดยทั้งหมดให้ให้ดำเนินการให้แล้วเสร็จภายในระยะเวลา 1 เดือน นับแต่วันที่ ครม.มีมติ
น.ส.ไตรศุลี กล่าวว่า จากปัญหาข้างต้น กระทรวงการพัฒนาสังคมและความมั่นคงของมนุษย์ จึงอยู่ระหว่างการนำเสนอแนวทางการกำหนดนโยบายเบี้ยยังชีพผู้สูงอายุต่อคณะกรรมการผู้สูงอายุ(กผส.) เพื่อให้เกิดความชัดเจน เมื่อมีระเบียบของ กผส. ออกมาเป็นที่เรียบร้อยแล้ว กระทรวงมหาดไทยจะได้ปรับปรุงระเบียบให้สอดคล้องกัน และประกาศให้ประชาชนทราบต่อไป
ดังนั้น ในระหว่างระเบียบการจ่ายเบี้ยยังชีพยังอยู่ระหว่างการปรับปรุงให้เกิดความชัดเจน การจ่ายเบี้ยยังชีพผู้สูงอายุ ณ ปัจจุบันจึงยังต้องยึดหลักเกณฑ์เดิมนั่นคือ ต้องเป็นผู้ มีสัญชาติไทย อายุ 60 ปีขึ้นไป และไม่เป็นผู้ได้รับสวัสดิการหรือสิทธิประโยชน์อื่นใจจากหน่วยงานของรัฐ หรือรัฐวิสาหกิจหรือองค์กรปกครองส่วนท้องถิ่น ได้แก่ ผู้รับเงินบำนาญ เบี้ยหวัด บำนาญพิเศษ หรือเงินอื่นใดในลักษณะเดียวกัน แต่ไม่รวมถึงผู้พิการหรือผู้ป่วยเอดส์ หรือผู้ได้รับสวัสดิการอื่นตามมติ ครม.
“ขณะนี้กระทรวงพัฒนาสังคมและความมั่นคงของมนุษย์และกระทรวงมหาดไทยอยู่ระหว่างดำเนินการวางแนวนโยบายและกฎระเบียบให้มีความชัดเจน เพื่อไม่ให้เกิดปัญหากระทบกับผู้สูงอายุอีก เมื่อมีความชัดเจนแล้วจะประกาศให้ประชาชนทราบต่อไป จึงขอให้ผู้สูงอายุ หรือผู้ที่ดูแลผู้สูงอายุติดตามตรวจสอบประกาศระเบียบที่เป็นทางการ ไม่หลงเชื่อข้อมูลจากสื่อสังคมออนไลน์โดยง่าย” น.ส.ไตรศุลี กล่าว
.............................
วันศุกร์ที่ 28 ตุลาคม 2565
"ทิพานัน" โชว์ยอดใช้รถอีวีเติบโต7เดือนแรก ปี 65 กว่า2หมื่นคัน  ชี้ "พล.อ.ประยุทธ์" นำไทยเป็นฐานการผลิตรถอีวีใหญ่ในภูมิภาคได้แน่นอน หลังผู้ผลิตรถอีวีสนใจเข้าร่วมมาตรการส่งเสริมลงทุน
"ทิพานัน" โชว์ยอดใช้รถอีวีเติบโต7เดือนแรก ปี 65 กว่า2หมื่นคัน  ชี้ "พล.อ.ประยุทธ์" นำไทยเป็นฐานการผลิตรถอีวีใหญ่ในภูมิภาคได้แน่นอน  หลังผู้ผลิตรถอีวีสนใจเข้าร่วมมาตรการส่งเสริมลงทุนเพียบ เกิดการจ้างงานขับเคลื่อนเศรษฐกิจครั้งใหญ่
วันที่ 28 ตุลาคม 2565 น.ส.ทิพานัน ศิริชนะ รองโฆษกประจำสำนักนายกรัฐมนตรี เปิดเผยว่า จากแผนพลังงานแห่งชาติที่กำหนดกรอบให้ไทยมียานยนต์ไฟฟ้า หรือรถอีวี ที่ใช้ไฟฟ้าจากพลังงานสะอาด โดยตั้งเป้าให้ ปี 2030 ต้องมีการใช้รถอีวีเพิ่มมากกว่า 50% เพื่อให้ปี 2040สามารถทดแทนยานยนต์ที่ใช้น้ำมันได้ 100% ในกลุ่มรถใหม่ ซึ่งจะช่วยให้ไทยสามารถลดการใช้พลังงานน้ำมัน และส่งผลดีต่อสิ่งแวดล้อม ช่วยลดการเกิดฝุ่น pm 2.5 ด้วย โดยรัฐบาลได้ออกมาตรการสนับสนุนอุตสาหกรรมรถอีวีอย่างครบวงจร ไม่ว่าจะเป็นเงินอุดหนุนรถยนต์ และรถกระบะคันละ 70,000-150,000 บาทต่อคัน และรถจักรยานยนต์ 18,000 บาทต่อคัน ลดภาษีสรรพสามิตรถยนต์จาก 8 % เป็น 2 % และรถกระบะเป็น 0 % ลดอากรขาเข้ารถยนต์ที่ผลิตต่างประเทศ และนำเข้าทั้งคัน (CBU) สูงสุด 40 % สำหรับรถยนต์ ถึงปี 2566 และยกเว้นอากรขาเข้าส่วนประกอบรถยนต์อีวี จำนวน 9 รายการ เพื่อนำมาผลิตหรือประกอบอีวีในประเทศ (CKD) จำนวน 9 รายการ ส่งผลให้แนวโน้มการใช้รถอีวีของไทยเพิ่มสูงขึ้น
"ทั้งนี้จากข้อมูลของกรมการขนส่งทางบก พบว่า ในปี 2565 ณ วันที่ 31 กรกฎาคม พ.ศ. 2565 ประเทศไทยมีปริมาณการใช้ยานยนต์ไฟฟ้าสะสม รวมทั้งสิ้น 20,087 คัน ได้แก่ 1. รถยนต์ไฟฟ้า 7,747 คัน 2. รถจักรยานยนต์ไฟฟ้า 11,637 คัน 3. รถสามล้อไฟฟ้า 398 คัน 4. รถบัสและรถบรรทุกไฟฟ้า 305 คัน เปรียบเทียบกับข้อมูล ณ วันที่ 31 ธันวาคม 2564 มีปริมาณการใช้ยานยนต์ไฟฟ้าสะสมเพียง 11,382 คัน โดยเป็น 1.รถยนต์ไฟฟ้า 4,132 คัน 2.รถจักรยานยนต์ไฟฟ้า 6,749 คัน 3.รถสามล้อไฟฟ้า 263 คัน และ4.รถบัสและรถบรรทุกไฟฟ้า 238 คัน จะเห็นได้ว่า มีการเติบโตที่เพิ่มขึ้นกว่าเท่าตัว เชื่อว่าก่อนถึงสิ้นปีจะมียอดใช้รถอีวีเพิ่มขึ้น" น.ส. ทิพานัน กล่าว
น.ส.ทิพานัน กล่าวว่า จากจำนวนยอดที่เติบโต และความพร้อมที่ พล.อ.ประยุทธ์ ได้วางไว้ ในเรื่องของโครงสร้างพื้นฐานสำหรับอุตสาหกรรมการผลิตและการใช้งานรถอีวี รวมถึงมีมาตรการรัฐที่ผลักดันอุตสาหกรรมรถอีวี สนับสนุนการผลิตรถยนต์อีวีในไทยเพื่อดึงดูดนักลงทุนต่างชาติให้เข้ามาลงทุน เช่น GWM, Toyota, MG, Green filter, EA (Mine mobility), Deco, H Sem, BYD ที่ได้ลงนามกับกรมสรรพสามิตแล้วเพื่อสมัครเข้าร่วมมาตรการสนับสนุนยานยนต์ไฟฟ้าประเภทรถยนต์และรถจักรยานยนต์ของไทย และยังมีผู้ผลิตที่สนใจอีกกว่า 5 รายใหญ่ ซึ่งตรงนี้จะยิ่งเพิ่มขีดความสามารถในการแข่งขัน และเชื่อมั่นว่าไทยจะเป็นฐานผลิตรถอีวีใหญ่ในภูมิภาคได้แน่นอน ซึ่งส่งผลดีกับพี่น้องประชาชนโดยรวม ทำให้เกิดการจ้างงานครั้งใหญ่ มีเม็ดเงินมหาศาลถึงมือประชาชนและต่อยอดในการขับเคลื่อนเศรษฐกิจอย่างมั่นคง
วันอังคารที่ 27 กันยายน 2565
สำนักงานปลัดกระทรวงอุตสาหกรรม ผ่านการรับรอง PDPA : 2019 และ  Data Governance : 2019 เป็นหน่วยงานภาครัฐแห่งแรกของประเทศ
สำนักงานปลัดกระทรวงอุตสาหกรรม ผ่านการรับรอง PDPA : 2019 และ  Data Governance : 2019 เป็นหน่วยงานภาครัฐแห่งแรกของประเทศ
วันนี้ (27 กันยายน 2565) นายภานุวัฒน์ ตริยางกูรศรี รองปลัดกระทรวงอุตสาหกรรม ในฐานะผู้บริหารเทคโนโลยีสารสนเทศระดับสูงกระทรวงอุตสาหกรรม (Chief Information Officer (CIO)) เป็นผู้แทนสำนักงานปลัดกระทรวงอุตสาหกรรม รับมอบใบรับรองการดำเนินงานสอดคล้องกับพระราชบัญญัติคุ้มครองข้อมูลส่วนบุคคล (PDPA : 2019) และใบรับรองกรอบธรรมาภิบาลข้อมูล (Data Governance : 2019) โดยบริษัท ไอเซ็ม จำกัด ซึ่งเป็นหน่วยตรวจรับรองระบบ ((Certification Body : CB) สัญชาติไทยรายเดียวของประเทศไทย)
โดยสำนักงานปลัดกระทรวงอุตสาหกรรมได้ผ่านการรับรองระดับ Certified PDPA และ Certified Data Governance ตามข้อกำหนดของภาครัฐ เป็นหน่วยงานภาครัฐแห่งแรกและแห่งเดียวของประเทศไทยในขณะนี้ ซึ่งมีขอบข่ายการรับรองระบบงาน Data Lake, i-Service ที่เป็น Big Data ของข้อมูลทะเบียนโรงงานที่ขึ้นทะเบียนกับกระทรวงอุตสาหกรรมจากทุกกรมฯ กองฯ และสำนักงานอุตสาหกรรมจังหวัด 76 แห่ง รวมทั้งกรมอนามัยฯ และกรมควบคุมโรคฯ ที่เชื่อมโยงระบบและข้อมูลเปิดร่วมกัน ข้อมูลสำคัญเหล่านี้มีมูลค่าทางเศรษฐกิจของไทย ฉะนั้นการรับรองมาตรฐานทั้งสองนี้ตาม Framework และกฎหมายข้อบังคับต่าง ๆ ได้สร้างความเชื่อมั่นใจอย่างยิ่งและเป็นต้นแบบในเชิงปฏิบัติให้หน่วยงานภาครัฐแห่งอื่นต่อไป
วันพฤหัสบดีที่ 1 กันยายน 2565
รัฐบาลย้ำความสำเร็จ การประชุมรัฐมนตรีท่องเที่ยวเอเปค ครั้งที่ 11 ผลักดันแนวคิดท่องเที่ยวอย่างยั่งยืน
มุ่งสร้างสรรค์และฟื้นฟูการท่องเที่ยวในภูมิภาคเอเชียแปซิฟิกให้มีอนาคตที่ดีกว่าเดิม
วันนี้ (1 กันยายน 2565) นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี กล่าวว่า ประเทศไทยได้เป็นเจ้าภาพการประชุมรัฐมนตรีท่องเที่ยวเอเปค ครั้งที่ 11 จัดขึ้นเมื่อวันที่ 19 สิงหาคม 2565 ที่ผ่านมา ณ กรุงเทพมหานคร ซึ่งถือเป็นอีกหนึ่งเวทีการประชุมเอเปค 2022 ที่สำคัญสร้างโอกาสร่วมกันขับเคลื่อนการท่องเที่ยวในภูมิภาคเอเชีย-แปซิฟิก
โดยในการประชุมนี้ ไทย ผลักดัน 3 ประเด็นหลัก ได้แก่ 1. การส่งเสริมการค้าการลงทุนเสรีและการรวมกลุ่มทางเศรษฐกิจในภูมิภาค 2. การส่งเสริมการเดินทางที่สะดวกและปลอดภัย ผ่านการจัดตั้งกลไก APEC Safe Passage Taskforce และ 3. การส่งเสริมการเจริญเติบโตที่ยั่งยืนและครอบคลุมในเอเปค ส่งผลสำเร็จจนเกิดผลลัพธ์ที่เป็นรูปธรรมสำคัญ 2 ประการ คือ ข้อเสนอแนะเชิงนโยบาย เพื่อฟื้นฟูการท่องเที่ยวในภูมิภาคเอเปคให้มีอนาคตที่ดีกว่าเดิม: การท่องเที่ยวฟื้นสร้างอย่างยั่งยืน และ คู่มือเอเปคสำหรับผู้มีส่วนได้ส่วนเสียด้านการท่องเที่ยว ฉบับปรับปรุง
โดยก่อนเข้าสู่การประชุมรัฐมนตรีท่องเที่ยวเอเปค ครั้งที่ 11 ในช่วงระหว่างวันที่ 15-18 สิงหาคม 2565 มีการประชุมคณะทำงานด้านท่องเที่ยวเอเปค ครั้งที่ 60 ร่วมหาข้อสรุปการประชุมด้านท่องเที่ยว รวมทั้งยังมีกิจกรรมคู่ขนานเพื่อให้ผู้เข้าร่วมประชุมได้สัมผัสประสบการณ์การท่องเที่ยวชุมชน และสามารถเชื่อมโยงไปสู่แนวคิดหลักของการประชุม คือ ‘การท่องเที่ยวฟื้นสร้างอย่างยั่งยืนใต้แนวคิด (Regenerative Tourism)’ ได้
“รัฐบาลไทยมุ่งสร้างความสมดุลระหว่างเศรษฐกิจ สิ่งแวดล้อม และสังคม พร้อมร่วมมือกับทุกเขตเศรษฐกิจในการดูแลรักษาทรัพยากร ฟื้นฟูภาคการท่องเที่ยวภายหลังโควิด-19 ให้คงอยู่อย่างสมดุล ยั่งยืน และฟื้นกลับคืนมา ประกอบกับ สร้างระบบเศรษฐกิจทางการท่องเที่ยวที่เน้นให้คนท้องถิ่นมีอาชีพ และความเป็นอยู่ที่ดีขึ้น" นายอนุชา กล่าว
วันศุกร์ที่ 9 กันยายน 2565
ปลัด สธ.แนะผู้บริหารที่ผ่านการอบรมหลักสูตรรองผู้อำนวยการฝ่ายการแพทย์ รพศ./รพท. ประสานเครือข่าย สร้างสุขภาวะที่ดีแก่ประชาชน
ปลัดกระทรวงสาธารณสุข แนะผู้บริหารที่ผ่านการอบรมหลักสูตรรองผู้อำนวยการฝ่ายการแพทย์โรงพยาบาลศูนย์ โรงพยาบาลทั่วไปและโรงพยาบาลของกรมในสังกัดกระทรวงสาธารณสุข เรียนรู้พัฒนาตนเองต่อเนื่อง ประสานการทำงานร่วมกับเครือข่ายสุขภาพ
ปลัดกระทรวงสาธารณสุข แนะผู้บริหารที่ผ่านการอบรมหลักสูตรรองผู้อำนวยการฝ่ายการแพทย์โรงพยาบาลศูนย์โรงพยาบาลทั่วไปและโรงพยาบาลของกรมในสังกัดกระทรวงสาธารณสุข เรียนรู้พัฒนาตนเองต่อเนื่อง ประสานการทำงานร่วมกับเครือข่ายสุขภาพ เพื่อช่วยกันสร้างสุขภาวะที่ดีแก่ประชาชน
วันนี้ (9 กันยายน 2565 ) ที่โรงแรมแกรนด์ ทาวเวอร์ อินน์ กรุงเทพมหานคร นายแพทย์เกียรติภูมิ วงศ์รจิตปลัดกระทรวงสาธารณสุข เป็นประธานพิธีปิดการอบรมหลักสูตรการพัฒนารองผู้อำนวยการโรงพยาบาลฝ่ายการแพทย์ ของโรงพยาบาลศูนย์ โรงพยาบาลทั่วไปและโรงพยาบาลในสังกัดกรมต่าง ๆ ของกระทรวงสาธารณสุข รุ่นที่ 16 ประจำปี 2565 พร้อมมอบประกาศนียบัตรแก่ผู้สำเร็จการอบรมที่ผ่านการประเมินผลตามหลักเกณฑ์ของหลักสูตร จำนวน 65 คน
นายแพทย์เกียรติภูมิกล่าวว่า กระทรวงสาธารณสุขให้ความสำคัญกับการพัฒนาตนเองของบุคลากร เพื่อให้มีความพร้อมในการปฏิบัติหน้าที่ในด้านต่างๆ โดยหลักสูตรการพัฒนารองผู้อำนวยการโรงพยาบาลฝ่ายการแพทย์ เป็นการเตรียมความพร้อมบุคลากรแพทย์ที่จะเข้าสู่ตำแหน่งผู้บริหารในระดับที่สูงขึ้น ซึ่งนอกจากการปฏิบัติหน้าที่ขับเคลื่อนนโยบายและแผนงานที่วางไว้ด้วยความมุ่งมั่นตั้งใจแล้ว ควรให้ความสำคัญกับการศึกษาและเรียนรู้นอกกรอบรวมถึงการสร้างความสัมพันธ์ที่ดีและประสานงานแลกเปลี่ยนเรียนรู้กับเครือข่ายทั้งภาครัฐ เอกชน ชุมชน และท้องถิ่น เพื่อระดมความคิดให้เกิดทักษะและสนับสนุนทรัพยากรร่วมกัน จะช่วยทำให้งานประสบความสำเร็จ บรรลุสู่เป้าหมายได้อย่างสมบูรณ์และเกิดประโยชน์สูงสุด
“ขอให้นำความรู้ ทักษะ และแนวทางต่าง ๆ ที่ได้รับจากการอบรมไปประยุกต์ใช้ในการพัฒนาการทำงานขององค์กรให้มีประสิทธิภาพและประสิทธิผลเพิ่มขึ้น สร้างสุขภาวะที่ดีให้กับประชาชน และพยายามพัฒนาตนเอง เพิ่มพูนทักษะต่างๆ ให้มีความพร้อมที่จะเป็นผู้บริหารในระดับที่สูงขึ้น ก้าวหน้าไปอย่างมั่นคง และเป็นกำลังหลักของกระทรวงสาธารณสุขต่อไป” นายแพทย์เกียรติภูมิ กล่าว
สำหรับหลักสูตร “การพัฒนารองผู้อำนวยการฝ่ายการแพทย์โรงพยาบาลศูนย์/โรงพยาบาลทั่วไป และโรงพยาบาลในสังกัดกรมต่าง ๆ ของกระทรวงสาธารณสุข” เป็นความร่วมมือของกระทรวงสาธารณสุข สมาคมนักบริหารสาธารณสุข และชมรมโรงพยาบาลศูนย์/โรงพยาบาลทั่วไป จัดขึ้นระหว่างวันที่ 17 เมษายน – 9 กันยายน 2565เพื่อให้เกิดการเรียนรู้ เพิ่มทักษะในการบริหารให้สามารถเผชิญกับสถานการณ์ที่เปลี่ยนแปลงและสามารถแก้ไขปัญหาต่างๆ ได้อย่างมีประสิทธิภาพ สร้างพื้นฐานในการพัฒนาตนเองของผู้บริหารที่นอกเหนือจากการทักษะในการทำงาน เตรียมพร้อมผู้ที่จะเข้าสู่ตำแหน่งผู้บริหารที่สูงขึ้นให้มีความมั่นใจในการปฏิบัติหน้าที่ได้อย่างเต็มศักยภาพ โดยใช้กระบวนการเรียนรู้ทั้งภาคทฤษฎีและภาคปฏิบัติ ฝึกทักษะการบริหารจัดการทีมงาน และพัฒนางานที่ได้รับมอบหมาย เช่น ด้านการบริหารการเงิน งบประมาณ วัสดุ ด้านเทคโนโลยี ระบบบริหารคุณภาพและสิ่งแวดล้อม การจัดการยุทธศาสตร์การเปลี่ยนแปลง แผนงานการดูแลผู้สูงอายุ เป็นต้น
********************************** 9 กันยายน 2565
วันอังคารที่ 6 กันยายน 2565
รองปลัดกระทรวงดิจิทัลฯ ร่วมหารือ -รายงานความคืบหน้าแก้ปัญหาอาชญากรรมออนไลน์ ต่อกรรมาธิการเทคโนโลยีสารสนเทศฯ วุฒิสภา
รองปลัดกระทรวงดิจิทัลฯ ร่วมหารือ -รายงานความคืบหน้าแก้ปัญหาอาชญากรรมออนไลน์ ต่อกรรมาธิการเทคโนโลยีสารสนเทศฯ วุฒิสภา
เมื่อวันที่ 6 กันยายน 2565 ดร.เวทางค์ พ่วงทรัพย์ รองปลัดกระทรวงดิจิทัลเพื่อเศรษฐกิจและสังคม (ดีอีเอส) ร่วมประชุมกับคณะกรรมาธิการการเทคโนโลยีสารสนเทศ การสื่อสาร และการโทรคมนาคม วุฒิสภา ผ่านสื่ออิเล็กทรอนิกส์ ณ ห้องทำงาน กระทรวงดิจิทัลฯ ด้วยคณะกรรมาธิการฯ เห็นว่าปัจจุบันอาชญากรรมทางเทคโนโลยีได้สร้างความเดือดร้อนแก่ประชาชนและความเสียหายในทางเศรษฐกิจ ควรที่จะมีการติดตามผลการดำเนินงานในการแก้ไขปัญหาของหน่วยงานที่เกี่ยวข้อง ในการนี้ รองปลัดกระทรวงดิจิทัลฯ ได้รายงานความคืบหน้าและผลการดำเนินงานในส่วนที่กระทรวงฯรับผิดชอบต่อคณะกรรมาธิการฯ ที่ผ่านมาได้บูรณาการทุกภาคส่วน ไม่ว่าจะเป็นภาครัฐ เอกชน หรือประชาชนให้เข้ามามีส่วนร่วมในการป้องกันและแก้ไขปัญหา เช่น ประสานกับธนาคารแห่งประเทศไทยให้ช่วยหาทางป้องกัน พร้อมประสานกับค่ายมือถือเพื่อให้หาวิธีเตือนผู้ใช้โทรศัพท์ให้ระวังการตกเป็นเหยื่อของแก๊งคอลเซ็นเตอร์ ทางค่ายมือถือจะขึ้นเป็นเครื่องหมายบวกเพื่อแจ้งเตือนผู้รับให้ระมัดระวังว่าอาจเป็นแก๊งมิจฉาชีพ
อย่างไรก็ตามแม้ภาครัฐและหน่วยงานที่เกี่ยวข้องได้มีมาตรการแก้ไขปัญหานี้ออกมาอย่างต่อเนื่องก็ตาม แต่เชื่อว่าส่วนสำคัญที่จะป้องกันความเสียหายต่อไปได้ก็คือ ประชาชนระวังแก๊งมิจฉาชีพด้วยการไม่รับสายเบอร์แปลก ไม่หลงเชื่อข้อมูลที่ไม่น่าจะเป็นความจริง ไม่หลงโอนเงิน ไม่หลงให้ข้อมูลทางการเงินสำคัญ ฯลฯ
*************************
วันอังคารที่ 13 กันยายน 2565
งวด 1 ตค นี้ เพิ่มสลากดิจิทัลเป็น 12.8 ล้านฉบับ  ย้ำเพิ่มปริมาณสลากดิจิทัลแบบค่อยเป็นค่อยไป
"อนุชา" เผย งวด 1 ตค นี้ เพิ่มสลากดิจิทัลเป็น 12.8 ล้านฉบับ ย้ำเพิ่มปริมาณสลากดิจิทัลแบบค่อยเป็นค่อยไป เพื่อรักษาสมดุลระหว่างสลากใบและระบบดิจิทัล พร้อมเพิ่มจุดจำหน่ายสลาก 80 เป็น 1,076 จุด ทั่วประเทศ
วันนี้ (วันที่ 13 กันยายน 2565) เวลา 16.30 น. ที่ห้องประชุม 301 ชั้น 3 ตึกบัญชาการ ทำเนียบรัฐบาล นายอนุชา นาคาศัย รัฐมนตรีประจำสำนักนายกรัฐมนตรี ในฐานะประธานคณะกรรมการแก้ไขปัญหาการจำหน่ายสลากเกินราคา พร้อมด้วย พันโท หนุน ศันสนาคม ผู้อำนวยการสำนักงานสลากกินแบ่งรัฐบาล เปิดเผยถึงความคืบหน้าการแก้ไขปัญหาสลากเกินราคาว่า สำนักงานสลากฯ ได้ดำเนินมาตรการแก้ไขปัญหาสลากเกินราคาตามโร้ดแมปที่วางไว้อย่างต่อเนื่อง การจำหน่ายสลากดิจิทัล จากการจำหน่ายสลาก 6 งวดที่ผ่านมา ถือว่าประสบความสำเร็จอย่างมากในการแก้ไขปัญหาสลากเกินราคา ทำให้เห็นว่า สลากราคา 80 บาทมีอยู่จริง ประชาชนให้ความสนใจ เมื่อถูกรางวัลก็ขึ้นเงินรางวัล สะดวก ง่าย ไม่ยุ่งยาก สำหรับงวด 1 ตุลาคม 2565 จะเพิ่มสลากเข้าไปในระบบดิจิทัลเป็น 12,879,500 ฉบับ จำนวนตัวแทนจำหน่าย 25,759 ราย พร้อมกันนั้น ก็ได้เพิ่มจุดจำหน่ายสลาก 80 เป็น 1,076 จุด กระจายอยู่ทั่วประเทศและในระยะต่อไป จะมีการจำหน่ายที่จุดบริการน้ำมันทั่วประเทศด้วย
สำหรับการบังคับใช้กฎหมาย กับแพลตฟอร์มที่กระทำผิดกฎหมายในความผิดฐานเสนอขายหรือขายสลากกินแบ่งรัฐบาลเกินกว่าราคาที่กำหนดในสลากกินแบ่งรัฐบาลในระบบออนไลน์ทั่วประเทศ ขณะนี้มีทั้งหมด 17 แพลตฟอร์ม มีข้อกฎหมายที่เกี่ยวข้องในการดำเนินคดีแตกต่างกันไป ไม่ว่าจะเป็นความผิดตาม พรบ.สำนักงานสลากกินแบ่งรัฐบาล พ.ศ.2517 และที่แก้ไขเพิ่มเติม พรบ.ขายตรงและตลาดแบบตรง พ.ศ.2545 และที่แก้ไขเพิ่มเติม พรบ.คุ้มครองผู้บริโภค พรบ.คอมพิวเตอร์ พรบ.การพนัน และข้อหาฉ้อโกงประชาชน ซึ่งขณะนี้อยู่ระหว่างดำเนินการยื่นคำร้องต่อศาลเพื่อขอปิดเว็บไซต์ที่กระทำความผิด และต้องรอฟังคำสั่งศาล ในช่วงปลายเดือนนี้ต่อไป
รัฐมนตรีประจำสำนักนายกรัฐมนตรี กล่าวในตอนท้ายว่า รัฐบาลมีความมุ่งหมายและตั้งใจจริงที่จะแก้ไขปัญหาสลากเกินราคา อย่างไรก็ตาม ขอให้ผู้ซื้อรักษาสิทธิ์ของตนเองโดยการซื้อสลากตามราคา ในช่องทางที่สำนักงานฯ ดำเนินการให้ และช่วยกันปฏิเสธการซื้อสลากเกินราคา เพื่อให้การแก้ไขปัญหาเป็นไปอย่างยั่งยืน
วันพฤหัสบดีที่ 15 กันยายน 2565
รองปลัดกระทรวงดิจิทัลฯ ปาฐกถาพิเศษ ในหัวข้อ "The Competitive Advantage of Thai Digital Economy"
รองปลัดกระทรวงดิจิทัลฯ ปาฐกถาพิเศษ ในหัวข้อ "The Competitive Advantage of Thai Digital Economy"
เมื่อวันที่15กันยายน2565ดร.เวทางค์พ่วงทรัพย์รองปลัดกระทรวงดิจิทัลเพื่อเศรษฐกิจและสังคมปาฐกถาพิเศษในหัวข้อ"The Competitive Advantage of Thai Digital Economy"ในงายAsia Connect X Bangkok 2022ณศูนย์การประชุมแห่งชาติสิริกิติ์โดยมีสาระสำคัญในการส่งเสริมเศรษฐกิจดิจิทัลของประเทศโดยกระทรวงฯมีบทบาทสำคัญในการส่งเสริมด้านโครงสร้างพื้นฐานด้านดิจิทัลเช่นโครงการเน็ตประชารัฐ,โครงการศูนย์ดิจิทัลชุมชน,การส่งเสริมการใช้ประโยชน์5G,โครงการคลาวด์กลางภาครัฐ,โครงการเมืองอัจฉริยะและโครงการASEAN Digital Hubเป็นต้นนอกจากนี้กระทรวงฯยังได้มีการผลักดันกฎหมายดิจิทัลที่สำคัญได้แก่พ.ร.บ.คุ้มครองข้อมูลส่วนบุคคลรวมไปถึงการส่งเสริมกฎหมายดิจิทัลอื่นๆด้วยนอกจากนี้ได้ส่งเสริมกำลังคนด้านดิจิทัลที่ผ่านการอบรมแล้วมากกว่า300,000คนทั่วประเทศและมีการเรียนรู้ผ่านทางออนไลน์แล้วกว่า7.5ล้านคน
**************
วันอาทิตย์ที่ 9 ตุลาคม 2565
นายกรัฐมนตรีพร้อมคณะ เยี่ยมให้กำลังใจครอบครัวผู้เสียชีวิตและร่วมพิธีสวดพระอภิธรรม ณ วัดราษฎร์สามัคคี อำเภอนากลาง จังหวัดหนองบัวลำภู
นายกรัฐมนตรีพร้อมคณะ เยี่ยมให้กำลังใจครอบครัวผู้เสียชีวิตและร่วมพิธีสวดพระอภิธรรม ณ วัดราษฎร์สามัคคี อำเภอนากลาง จังหวัดหนองบัวลำภู
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฎิบัติหน้าที่โฆษกประจำสำนักนายกรัฐมนตรี เปิดเผยว่า วันนี้ (9 ตุลาคม 2565) เวลา 17.30 น. พลเอก ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม พร้อมด้วย นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม คุณหญิงกัลยา โสภณพนิช รัฐมนตรีช่วยว่าการกระทรวงศึกษาธิการ นายดิสทัต โหตระกิตย์ เลขาธิการนายกรัฐมนตรี และคณะ เดินทางไปเยี่ยมให้กำลังใจครอบครัวผู้เสียชีวิต และร่วมพิธีสวดพระอภิธรรม ณ วัดราษฎร์สามัคคี ตำบลอุทัยสวรรค์ อำเภอนากลาง จังหวัดหนองบัวลำภู โดยกรมคุ้มครองสิทธิและเสรีภาพร่วมกับสำนักงานยุติธรรมจังหวัดหนองบัวลำภู มอบเงินช่วยเหลือเยียวยาผู้เสียหายในคดีอาญา ตาม พ.ร.บ.ค่าตอบแทนผู้เสียหาย และค่าทดแทนและค่าใช้จ่ายแก่จำเลยในคดีอาญา พ.ศ. 2544 และที่แก้ไขเพิ่มเติม กรณีเสียชีวิต รวมรายละ 110,000 บาท ส่วนรายที่บาดเจ็บอยู่ระหว่างการรักษาตัว จะดำเนินการช่วยเหลือในโอกาสต่อไป
นายกรัฐมนตรีแสดงความห่วงใยต่อผู้ได้รับผลกระทบจากเหตุการณ์ที่เกิดขึ้น และร่วมเป็นกำลังใจให้ในนามของคนไทยทั้งประเทศ ขอให้ทุกคนเข้มแข็ง คนไทยทุกคนมีความห่วงใยซึ่งกันและกัน ความปรารถนาดีที่มีต่อกันจะเป็นพลังกุศลอันยิ่งใหญ่ให้ทุกคนก้าวผ่านช่วงเวลานี้ไปได้ และขอขอบคุณผู้มีส่วนเกี่ยวข้องทุกคน ทุกฝ่าย ที่ร่วมมือร่วมใจกันให้ความช่วยเหลือ สนับสนุนและร่วมกันดูแลคนไทยด้วยความสามัคคี
จากนั้น เวลา 18.00 น. นายกรัฐมนตรีและคณะ ร่วมสวดพระอภิธรรม ณ วัดราษฎร์สามัคคี โดยนายกรัฐมนตรีจุดธูปเทียนเครื่องกะบะมุกหน้าตู้พระอภิธรรม พระสงฆ์ 4 รูป สวดพระอภิธรรม จบแล้วนายกรัฐมนตรีทอดผ้าบังสุกุลถวายพระสงฆ์ 4 รูป พระสงฆ์พิจารณาผ้าบังสุกุล พระสงฆ์อนุโมทนา นายกรัฐมนตรีกรวดน้ำ กราบลาพระรัตนตรัยที่โต๊ะหมู่บูชา และแสดงความเคารพศพ เป็นอันเสร็จพิธี ทั้งนี้ นายกรัฐมนตรีได้กล่าวกับประชาชนก่อนเดินทางกลับว่า “ขอบุญกุศลที่ทุกคนได้ร่วมกันทำดลบันดาลให้ทุกดวงวิญญาณสู่สุคติภพ” ด้วย
ทั้งนี้ พลเอก ประวิตร วงษ์สุวรรณ รองนายกรัฐมนตรี พลเอก ชัยชาญ ช้างมงคล รัฐมนตรีช่วยว่าการกระทรวงกลาโหม ร่วมสวดพระอภิธรรม ณ วัดศรีอุทัย ตำบลอุทัยสวรรค์ อำเภอนากลาง จังหวัดหนองบัวลำภู และนายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข ร่วมสวดพระอภิธรรม ณ วัดเทพมงคลพิชัย ตำบลด่านช้าง อำเภอนากลาง จังหวัดหนองบัวลำภู
สำหรับพิธีบำเพ็ญกุศล พระบาทสมเด็จพระเจ้าอยู่หัว ทรงรับไว้ในพระบรมราชานุเคราะห์ สวดพระอภิธรรม ถึงวันจันทร์ที่ 10 ตุลาคม 2565 จากนั้นจะมีพิธีพระราชทานเพลิงศพ เป็นกรณีพิเศษ ในวันอังคารที่ 11 ตุลาคม 2565 เวลา 16.00 น.
.....................
วันพฤหัสบดีที่ 27 ตุลาคม 2565
รองปลัดเกษตรฯ เยี่ยมชมงาน Pet Fair South East Asia 2022 ชี้เป็นโอกาสสร้างความเข้มแข็งให้เกษตรกรและภาคธุรกิจไทย
รองปลัดเกษตรฯ เยี่ยมชมงานPet Fair South East Asia 2022 ชี้เป็นโอกาสสร้างความเข้มแข็งให้เกษตรกรและภาคธุรกิจไทย ยกระดับสู่ความเป็นผู้นำอุตสาหกรรมอาหารสัตว์เลี้ยงในตลาดโลก
นายสมชวน รัตนมังคลานนท์รองปลัดกระทรวงเกษตรและสหกรณ์เปิดเผยภายหลังเยี่ยมชมงานแสดงสินค้าและเจรจาธุรกิจสัตว์เลี้ยงครบวงจรสำหรับภูมิภาคเอเชียตะวันออกเฉียงใต้“Pet Fair South East Asia 2022”ณ ศูนย์นิทรรศการและการประชุมไบเทค บางนา Hall 103-104 ว่า การจัดงานPet Fair South East Asia 2022ในครั้งนี้มีผู้เข้าร่วมจัดงานกว่า 150 บริษัท จาก 35 ประเทศมีการเจรจาธุรกิจซึ่งถือเป็นงานเดียวในภูมิภาคเอเชียตะวันออกเฉียงใต้ และสัมมนาในหัวข้อต่างๆ จากสมาคม หน่วยงานและบริษัทชั้นนำที่เกี่ยวข้องกับอุตสาหกรรมสัตว์เลี้ยงจากทั่วโลก ซึ่งจะช่วยพัฒนาภาคธุรกิจอาหารสัตว์ของประเทศไทยไปอีกขั้น นอกจากนี้ ภายในงานยังมีการแสดงสินค้าอุตสาหกรรมสัตว์เลี้ยงและการพัฒนาอุตสาหกรรมสัตว์เลี้ยงแบบครบวงจร อาทิ อาหารสัตว์การเลี้ยงสัตว์ สุขภาพสัตว์ ตลอดจนการบริการสำหรับสัตว์เลี้ยง รวมถึงการเชื่อมโยงของภาคธุรกิจระหว่างประเทศ และพร้อมเป็นจุดเริ่มต้นในการผลักดันและพัฒนาอุตสาหกรรมสัตว์เลี้ยงแบบครบวงจร ผู้เข้าชมงานจะได้พบปะกับผู้ผลิตอาหารสัตว์เลี้ยงแบรนด์ชั้นนำของประเทศไทยและต่างประเทศ รวมถึงผลิตภัณฑ์ทั่วไปสำหรับสัตว์เลี้ยงอาทิ ของเล่น เสื้อผ้าและเครื่องประดับ สายจูง ปลอกคอ บ้านและเฟอร์นิเจอร์สัตว์เลี้ยง อุปกรณ์ดูแลความสะอาด และผลิตภัณฑ์รักษาสุขภาพสัตว์หลากหลายรูปแบบ ไปจนถึงธุรกิจการออกฉลากอาหารสัตว์เลี้ยงในผลิตภัณฑ์ส่วนตัว (OEM) และผู้ผลิตวัตถุดิบในการผลิตอาหารสัตว์
“อุตสาหกรรมอาหารสัตว์เลี้ยงของประเทศไทยเติบโตอย่างก้าวกระโดด นำรายได้เข้าประเทศจากการส่งออกเป็นอันดับ 3 ของโลก ประมาณปีละ 65,000 ล้านบาท และ 9 เดือนแรกของปี 2565 (ม.ค.-ก.ย.65) สามารถส่งออกไปแล้วกว่า75,000 ล้านบาท ด้วยตัวเลขดังกล่าวสะท้อนให้เห็นว่า อุตสาหกรรมอาหารสัตว์เลี้ยงของประเทศไทยสามารถตอบสนองต่อตลาดทั้งระดับกลางและระดับบนได้เป็นอย่างดี อาหารสัตว์เลี้ยงไทยมีคุณภาพ มาตรฐานปลอดภัยและระบบการผลิตที่สร้างความยั่งยืนให้กับสิ่งแวดล้อม โดยเฉพาะ functional food ที่สามารถส่งเสริมสุขภาพสัตว์เลี้ยงเฉพาะทาง โดยกระทรวงเกษตรฯ พร้อมที่จะสนับสนุนเกษตรกรและภาคธุรกิจ ทั้งในด้านของมาตรฐานต่างๆให้เป็นที่ยอมรับของตลาดทั่วโลก และในเรื่องของเทคโนโลยี และนวัตกรรมในอุตสาหกรรมอาหารสัตว์เลี้ยงดังนั้นจากสถานการณ์ขณะนี้ ถือเป็นโอกาสของเกษตรกรไทยและภาคธุรกิจ ที่จะรักษาตลาดเดิมไว้และเร่งพัฒนาเพื่อขยายตลาดทั่วโลกต่อไป “ รองปลัดเกษตรฯ กล่าว
ทั้งนี้ ความสำเร็จของการเติบโตของธุรกิจอาหารสัตว์เลี้ยงของประเทศไทยและเป็นที่เชื่อถือของประเทศคู่ค้านั้นเกิดจากความร่วมมือหลายฝ่ายทั้งภาครัฐและเอกชน เครือข่าย สมาคม ชมรมที่เกี่ยวข้องทั้งหมด ภายใต้การกำกับดูแลด้านคุณภาพ มาตรฐาน ที่รับผิดชอบโดยกรมปศุสัตว์ กระทรวงเกษตรและสหกรณ์ อย่างไรก็ตาม เพื่อให้การเติบโตของธุรกิจอาหารสัตว์เลี้ยงเพิ่มขึ้น กรมปศุสัตว์จะจัดตั้งศูนย์บริการด้านอาหารสัตว์เลี้ยงแบบเบ็ดเสร็จ(Pet Food Service Center)ขึ้น เพื่อเป็นการอำนวยความสะดวกแก่ผู้ประกอบการ เกษตรกร และชาชนทั่วไป ที่มาขอรับบริการด้านอาหารสัตว์เลี้ยง ทั้งการขออนุญาต ขึ้นทะเบียน การออกใบรับรอง การออกHealth Certificate การส่งออก เป็นต้น และดำเนินการให้สอดคล้องกับความต้องการของตลาด ทั้งระดับกลางและระดับบน ภายใต้ คุณภาพ มาตรฐาน และเงื่อนไขที่ประเทศคู่ค้ากำหนด
วันจันทร์ที่ 10 ตุลาคม 2565
นายกรัฐมนตรี เยี่ยมให้กำลังใจครอบครัวผู้เสียชีวิตจากเหตุการณ์กราดยิงที่ศูนย์พัฒนาเด็กเล็ก จังหวัดหนองบัวลำภู
นายกรัฐมนตรี เยี่ยมให้กำลังใจครอบครัวผู้เสียชีวิตจากเหตุการณ์กราดยิงที่ศูนย์พัฒนาเด็กเล็ก จังหวัดหนองบัวลำภู
นายกรัฐมนตรี เยี่ยมให้กำลังใจครอบครัวผู้เสียชีวิตจากเหตุการณ์กราดยิงที่ศูนย์พัฒนาเด็กเล็ก จังหวัดหนองบัวลำภู
เมื่อวันที่ 8 ตุลาคม 2565 พลเอก ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม พร้อมด้วยคณะรัฐมนตรี และนายดิสทัต โหตระกิตย์ เลขาธิการนายกรัฐมนตรี เยี่ยมให้กำลังใจครอบครัวผู้เสียชีวิต จากเหตุการณ์กราดยิงที่ศูนย์พัฒนาเด็กเล็ก จังหวัดหนองบัวลำภู ณ วัดเทพมงคลพิชัย วัดศรีอุทัย และวัดราษฎร์สามัคคี จังหวัดหนองบัวลำภู โดยมีข้าราชการ เจ้าหน้าที่ที่เกี่ยวข้องเข้าร่วม
ในส่วนของกระทรวงวัฒนธรรมมีนางยุพา ทวีวัฒนะกิจบวร ปลัดกระทรวงวัฒนธรรม พร้อมด้วยผู้บริหาร วัฒนธรรมจังหวัด ข้าราชการในพื้นที่ร่วมเยี่ยมให้กำลังใจและร่วมปฏิบัติงานในพื้นที่ในฐานะหน่วยงานที่ได้รับมอบหมายจากรัฐบาลให้กำกับดูแลการจัดพิธีการศพในพระบรมราชานุเคราะห์สำหรับผู้เสียชีวิตจากเหตุการดังกล่าวตั้งแต่วันที่ 8 - 10 ตุลาคม 2565 โดยในวันที่ 11 ตุลาคม 2565 จะเป็นพิธีพระราชทานเพลิงศพ
วันอังคารที่ 25 ตุลาคม 2565
โฆษก สธ. ยัน กระทรวงดูแลสุขภาพทุกมิติ ส่งเสริมไม่ให้ป่วย แต่ป่วยแล้วต้องได้รับการดูแลอย่างเท่าเทียม
โฆษกกระทรวงสาธารณสุข ยืนยัน การดำเนินงานของกระทรวงสาธารณสุขให้ความสำคัญทั้งการส่งเสริมสุขภาพ ป้องกันโรค รักษา ฟื้นฟูสุขภาพ และคุ้มครองผู้บริโภคด้านสุขภาพ ระบบหลักประกันสุขภาพได้รับการพัฒนาต่อยอด ช่วยผู้ป่วยโรคเรื้อรัง ร้ายแรง ได้เข้าถึงบริการมากขึ้น
นายแพทย์รุ่งเรือง กิจผาติ หัวหน้าที่ปรึกษาระดับกระทรวง (นายแพทย์ทรงคุณวุฒิ 11) และโฆษกกระทรวงสาธารณสุข กล่าวถึงกรณีมีผู้ให้ความเห็นเรื่องงบประมาณของกระทรวงสาธารณสุข หากบริหารจัดการมีประสิทธิภาพ ลดรายจ่ายประจำ เพิ่มการลงทุนด้านสร้างเสริมสุขภาพประชาชน และใช้เทคโนโลยีช่วยในการให้บริการ จะทำให้บุคลากรทางการแพทย์เหนื่อยน้อยลงและทำงานมีประสิทธิภาพมากขึ้น ว่า กระทรวงสาธารณสุขดูแลสุขภาพของประชาชนอย่างครอบคลุมทุกช่วงวัยและให้ความสำคัญในทุกมิติ ทั้งด้านการส่งเสริมสุขภาพ การป้องกันโรคการรักษาพยาบาล การฟื้นฟูสุขภาพ และการคุ้มครองผู้บริโภคด้านสุขภาพ โดยการส่งเสริมให้ผู้ที่ยังไม่ป่วยให้มีสุขภาพที่ดี ขณะที่ผู้ที่ป่วยแล้วก็ต้องได้รับการดูแลอย่างทั่วถึงและเท่าเทียม ไม่ถูกทิ้งไว้ข้างหลัง ดังจะเห็นได้ว่า ปัจจุบันประชาชนมีการตื่นตัวในการดูแลสุขภาพเพิ่มขึ้นมาก มีรูปแบบการออกกำลังกายที่หลากหลาย และมีกิจกรรมที่ส่งเสริมการออกกำลังกายอย่างต่อเนื่อง ยกตัวอย่างกิจกรรมก้าวท้าใจ ขณะนี้เป็นซีซั่นที่ 4 แล้ว มีผู้เข้าร่วมกิจกรรมรวมเกือบ 5 ล้านคน
นายแพทย์รุ่งเรืองกล่าวต่อว่า ในด้านการรักษาพยาบาล มีการพัฒนาจนก้าวหน้าไปอย่างมากเช่นกัน ทั้งการพัฒนาระบบที่เชื่อมโยงการรักษาจากระดับชุมชนไปจนถึงศูนย์เชี่ยวชาญเฉพาะทางแบบไร้รอยต่อ มีการนำเทคโนโลยีดิจิทัลเข้ามาช่วยเรื่องระบบนัดหมายแพทย์ ระบบคิว เพิ่มความรวดเร็วและลดความแออัดในสถานบริการ โดยเฉพาะระบบหลักประกันสุขภาพถ้วนหน้า หรือ 30 บาทรักษาทุกโรคเดิม ได้มีการพัฒนาต่อยอดจนทำให้ผู้ป่วยเข้าถึงบริการการแพทย์ขั้นสูงได้มากขึ้น สะดวกขึ้น และลดภาระค่าใช้จ่ายได้มากขึ้น เช่น การฟอกไตด้วยเครื่องไตเทียม ที่ให้สิทธิผู้ป่วยรับบริการโดยไม่ต้องจ่ายเงินสมทบเพิ่ม และยังขยายหน่วยบริการไปถึงระดับอำเภอ ผู้ป่วยไปใช้บริการได้ใกล้บ้าน ลดภาระค่าใช้จ่ายในการเดินทางของผู้ป่วยและญาติได้อย่างมาก
“ขณะนี้ มีความพยายามนำการทำกิจกรรมระดมทุนให้โรงพยาบาล ไปเชื่อมโยงกับการบริหารงบประมาณของกระทรวงสาธารณสุข หรือการทำงานของบุคลากร ซึ่งเป็นคนละเรื่องกัน ความตั้งใจที่จะช่วยเหลือสังคมและการมีจิตศรัทธาบริจาคของประชาชน เป็นสิ่งที่ดี เป็นการทำความดีที่ไม่ควรถูกนำไปเป็นเครื่องมือทางการเมือง” นายแพทย์รุ่งเรืองกล่าว
***************************************** 25 ตุลาคม 2565
วันอังคารที่ 4 ตุลาคม 2565
รมว.คลังรายงานนายกรัฐมนตรีทราบสถานการณ์ตลาดเงินตลาดทุนหลังเฟดมีประชุมแบบปิด ย้ำจับมือแบงก์ชาติติดตามความเคลื่อนไหวใกล้ชิด ประเมินยังไร้ผลกระทบเศรษฐกิจภาพรวมของไทย
รมว.คลังรายงานนายกรัฐมนตรีทราบสถานการณ์ตลาดเงินตลาดทุนหลังเฟดมีประชุมแบบปิด ย้ำจับมือแบงก์ชาติติดตามความเคลื่อนไหวใกล้ชิด ประเมินยังไร้ผลกระทบเศรษฐกิจภาพรวมของไทย
วันที่ 4 ตุลาคม 2565 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า นายอาคม เติมพิทยาไพสิฐ รมว.คลัง ได้รายงานให้ พล.อ.ประยุทธ์ จันทร์โอชา นายกรัฐมนตรีและรมว.กลาโหม ทราบถึงความเคลื่อนไหวของตลาดเงินและตลาดทุนในประเทศ หลังจากตลาดมีความกังวลต่อกรณีที่วานนี้ (3 ต.ค.65) คณะผู้ว่าการเฟดได้มีการประชุมแบบปิด (Closed Meeting) เพื่อทบทวนและตัดสินใจอัตราดอกเบี้ยล่วงหน้าและดอกเบี้ยมาตรฐานก่อนการประชุม FOMC ที่จะมีขึ้นในวันที่ 1 พ.ย. 65 โดยผลของความกังวลดังกล่าวส่งผลให้วานนี้ดัชนีหุ้นไทยปรับตัวลดลงประมาณ 31 จุด และฟื้นตัวกลับมาบวกเกือบ 20 จุดในภาคเช้าของวันนี้ (4 ต.ค.65) หลังจากที่ผลการประชุมคณะผู้ว่าการเฟดไม่ได้ส่งสัญญาณใดๆ เกี่ยวกับนโยบายดอกเบี้ย
ขณะนี้เป็นระยะที่เศรษฐกิจไทยอยู่ในช่วงการฟื้นตัว รัฐบาลได้ติดตามในทุกปัจจัยที่อาจจะกระทบการฟื้นตัวดังกล่าว ไม่ว่าจะเป็นปัจจัยจากภาคเศรษฐกิจจริง หรือตลาดเงินตลาดทุน ซึ่งในส่วนของตลาดเงินและตลาดทุนนี้ กระทรวงการคลังได้ประสานกับธนาคารแห่งประเทศไทย (ธปท.) ในการติดตามปัจจัยที่มาจากต่างประเทศ การเคลื่อนย้ายเงินทุนของนักลงทุน และมีการรายงานให้นายกรัฐมนตรีทราบอย่างต่อเนื่อง
“รมว.คลัง รายงานสถานการณ์ล่าสุดให้นายกรัฐมนตรีทราบว่า ขณะนี้มีหลายปัจจัยที่ทำให้ตลาดเงิน ตลาดทุนผันผวน ทั้งการประชุมแบบปิดของเฟดเมื่อวานนี้ รวมถึงข่าวลือเกี่ยวกับสถาบันการเงินขนาดใหญ่ในต่างประเทศ แต่วันนี้ดัชนีหุ้นไทยได้รีบาวน์กลับมาแล้วเกือบ 20 จุด โดยต้องติดตามต่อไป แต่ในเบื้องต้นคาดว่าจะไม่ส่งผลต่อเศรษฐกิจโดยรวมของไทย” น.ส.ไตรศุลี กล่าว
วันจันทร์ที่ 12 กันยายน 2565
กรมบัญชีกลางกำหนดอัตราค่ายา “ยาฟาวิ-โมนูล” สำหรับผู้ป่วยนอก กรณีผู้มีสิทธิและบุคคลในครอบครัวป่วยเป็นโรคโควิด 19 เริ่ม 1 ก.ย. 65
กรมบัญชีกลางได้หารือร่วมกับหน่วยงานที่เกี่ยวข้อง เห็นสมควรให้กำหนดอัตราค่ายา Favipiravir และ Molnupiravir กรณีผู้ป่วยนอก สามารถยื่นใช้สิทธิเบิกค่ารักษาพยาบาล ณ ส่วนราชการต้นสังกัดได้ มีผลบังคับใช้ตั้งแต่ วันที่ 1 ก.ย. 2565 เป็นต้นไป
นางสาววารี แว่นแก้ว รองอธิบดีกรมบัญชีกลาง ในฐานะโฆษกกรมบัญชีกลาง เปิดเผยว่า ปัจจุบันกระทรวงสาธารณสุขได้เปลี่ยนแนวทางการจัดหายาต้านไวรัส Favipiravir และ Molnupiravir โดยให้สถานพยาบาลของทางราชการเป็นผู้จัดหายาต้านไวรัสตามระบบปกติ และการเบิกจ่ายให้เป็นไปตามเงื่อนไขที่แต่ละหน่วยงานเป็นผู้กำหนด ประกอบกับปัจจุบันมีสถานพยาบาลของทางราชการที่ให้การรักษาผู้ป่วยโควิด 19 ที่มีอาการเล็กน้อย ที่ยังไม่ได้เข้าสู่ระบบเบิกจ่ายตรง ทำให้มีความจำเป็นต้องเรียกเก็บเงินจากผู้ป่วย ซึ่งตามหลักเกณฑ์การเบิกค่ารักษาพยาบาลกรณีผู้มีสิทธิหรือบุคคลในครอบครัวติดเชิ้อไวรัสโคโรนา 2019 หรือโรคโควิด 19 ในสถานพยาบาลของทางราชการ กำหนดให้เบิกค่ารักษาพยาบาลในระบบเบิกจ่ายตรงเท่านั้น ทั้งนี้ กรมบัญชีกลางได้หารือร่วมกับหน่วยงานที่เกี่ยวข้อง ได้แก่ สำนักงานหลักประกันสุขภาพแห่งชาติ และสำนักงานประกันสังคมจึงเห็นสมควรให้กำหนดอัตราค่ายา Favipiravir และ Molnupiravir กรณีเข้ารับการรักษาพยาบาลประเภทผู้ป่วยนอก โดยใช้อัตราเดียวกันทั้ง 3 หน่วยงาน และผ่อนคลายวิธีปฏิบัติในการเบิกจ่ายค่ารักษาพยาบาลให้กับผู้มีสิทธิและบุคคลในครอบครัวที่ทดรองจ่ายเงินไปก่อน ให้สามารถยื่นใช้สิทธิเบิกค่ารักษาพยาบาล ณ ส่วนราชการต้นสังกัดได้ มีผลบังคับใช้ตั้งแต่ วันที่ 1 ก.ย. 2565 เป็นต้นไป สามารถศึกษารายละเอียดเพิ่มเติมได้ ตามหนังสือกรมบัญชีกลาง ด่วนที่สุด ที่ กค 0416.4/ว 1095 ลงวันที่ 5 กันยายน 2565
วันพุธที่ 2 พฤศจิกายน 2565
Cabinet acknowledges implementation of U-Tapao International Airport’s 2nd Runway and Taxiway Construction Project
Cabinet acknowledges implementation of U-Tapao International Airport’s 2nd Runway and Taxiway Construction Project
November 1, 2022, Deputy Government Spokesperson Ratchada Thanadirek disclosed that the cabinet, in its meeting today, acknowledged the Eastern Economic Corridor Policy Committee’s approval for the Royal Thai Navy to implement U-Tapao International Airport’s 2nd Runway and Taxiway Construction Project.
The project is aimed to increase U-Tapao Airport’s capacity, and is part of the Government’s U-Tapao International Airport and Eastern Aviation Hub development project. Construction budget framework of 17,768 million Baht has earlier been approved by the cabinet on October 20, 2019. The Royal Thai Navy has already been allocated with the multi-year budget (FY2019-2024) at the amount of 1,463.5955 million Baht, while Ministry of Finance is assigned to seek 16,210 million Baht in loan for the Royal Thai Navy’s implementation of the project.
วันพุธที่ 5 ตุลาคม 2565
ในหลวง โปรดเกล้าฯ เจ้าฟ้าพัชรกิติยาภา เสด็จพระราชดำเนินแทนพระองค์ไปพระราชทานปริญญาบัตร มรภ.สุรินทร์ ประจำปีการศึกษา 2560-2562
ในหลวง โปรดเกล้าฯ เจ้าฟ้าพัชรกิติยาภา เสด็จพระราชดำเนินแทนพระองค์ไปพระราชทานปริญญาบัตร มรภ.สุรินทร์ ประจำปีการศึกษา 2560-2562
วันที่ 23 กันยายน 2565 พระบาทสมเด็จพระเจ้าอยู่หัว ทรงพระกรุณาโปรดเกล้าฯ ให้ สมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา เสด็จแทนพระองค์ พระราชทานปริญญาบัตรแก่บัณฑิตผู้สำเร็จการศึกษาจากมหาวิทยาลัยราชภัฏสุรินทร์ ประจำปีการศึกษา 2560-2562 ณ หอประชุมมหาวชิราลงกรณ มหาวิทยาลัยราชภัฎสกลนคร รอบแรก เวลา 10.00 น. มีผู้เข้ารับพระราชทานปริญญาบัตร ระดับปริญญาตรี จำนวนทั้งสิ้น 1,279 คน และรอบสอง เวลา 13.30 น. มีผู้เข้ารับพระราชทานปริญญาบัตร ระดับปริญญาตรี 916 คน ระดับปริญญาโท 10 คน และระดับปริญญาเอก 7 คน รวมทั้งสิ้น 933 คน ในการนี้ ศาสตราจารย์พิเศษ ดร.เอนก เหล่าธรรมทัศน์ รัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรม พร้อมด้วย ศาสตราจารย์ ดร.นายแพทย์สิริฤกษ์ ทรงศิวิไล ปลัดกระทรวงการอุดมศึกษา วิทยาศาสตร์ วิจัยและนวัตกรรม เฝ้ารับเสด็จด้วย
วันศุกร์ที่ 7 ตุลาคม 2565
นายกฯ ขอให้ทุกส่วนราชการทั่วประเทศ ลดธงครึ่งเสา 1 วันเป็นกรณีพิเศษ เพื่อแสดงความอาลัยต่อเหตุการณ์ที่ จ. หนองบัวลำภู
นายกฯ ขอให้ทุกส่วนราชการทั่วประเทศ ลดธงครึ่งเสา 1 วันเป็นกรณีพิเศษ เพื่อแสดงความอาลัยต่อเหตุการณ์ที่ จ. หนองบัวลำภู
วันนี้ (วันที่ 6 ตุลาคม 2565) นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า ต่อกรณีเหตุการณ์โศกนาฏกรรมที่ จ. หนองบัวลำภู ก่อให้เกิดความเสียใจ แก่คนไทยทั้งประเทศนั้น
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ขอให้ทุกส่วนราชการทั่วประเทศลดธงครึ่งเสา ในวันพรุ่งนี้ (7 ตุลาคม 2565) เป็นกรณีพิเศษ 1 วัน เพื่อแสดงความอาลัยต่อการเสียชีวิต ครอบครัวผู้เสียชีวิต และผู้บาดเจ็บ
นายอนุชาฯ กล่าวว่า “นายกรัฐมนตรีเสียใจอย่างสุดซึ้งต่อเหตุการณ์ที่เกิดขึ้น เป็นเหตุการณ์ที่ไม่มีใครอยากให้เกิด และขอให้คนไทยทุกคนให้กำลังใจซึ่งกันและกัน ร่วมผ่านช่วงเวลาแห่งความสูญเสียที่โหดร้ายนี้ไปด้วยกัน”
วันจันทร์ที่ 26 กันยายน 2565
สธ.พร้อมถ่ายโอน รพ.สต. 3,264 แห่งตามมติ ครม. ตั้งคณะทำงานติดตามใกล้ชิด ยันไม่กระทบการดูแลประชาชน
รองปลัดกระทรวงสาธารณสุข แจงมีการเตรียมความพร้อมถ่ายโอนภารกิจ รพ.สต. 3,264 แห่ง บุคลากรรวม 21,829 คน ไปยัง อบจ. ตามมติ ครม. พร้อมตั้งคณะทำงานติดตามการดำเนินการถ่ายโอนทั้งบุคลากร ทรัพย์สิน และภารกิจการบริการ และแก้ไขปัญหาที่อาจเกิดขึ้นช่วงเปลี่ยนผ่าน
รองปลัดกระทรวงสาธารณสุข แจงมีการเตรียมความพร้อมถ่ายโอนภารกิจ รพ.สต. 3,264 แห่ง บุคลากรรวม 21,829 คน ไปยัง อบจ. ตามมติ ครม. พร้อมตั้งคณะทำงานติดตามการดำเนินการถ่ายโอนทั้งบุคลากร ทรัพย์สิน และภารกิจการบริการ และแก้ไขปัญหาที่อาจเกิดขึ้นช่วงเปลี่ยนผ่าน ยืนยันยังให้บริการดูแลสุขภาพประชาชนได้ตามเดิม
วันนี้ (26 กันยายน 2565) นพ.สุระ วิเศษศักดิ์ รองปลัดกระทรวงสาธารณสุข กล่าวถึงการถ่ายโอนภารกิจโรงพยาบาลส่งเสริมสุขภาพตำบล (รพ.สต.) จากกระทรวงสาธารณสุขไปยังองค์การบริหารส่วนจังหวัด (อบจ.)ว่า กระทรวงสาธารณสุขเห็นด้วยกับหลักการการกระจายอำนาจ และมีการเตรียมความพร้อมในการถ่ายโอนภารกิจสถานีอนามัยเฉลิมพระเกียรติ 60 พรรษา นวมินทราชินี (สอน.) และ รพ.สต.ใน 49 จังหวัด ไปยัง อบจ. ตามมติเห็นชอบของคณะรัฐมนตรี (ครม.) เมื่อวันที่ 15 มีนาคม 2565 และวันที่ 26 กรกฎาคม 2565 โดยมี สอน.และ รพ.สต.ที่จะถ่ายโอนจำนวน 3,264 แห่ง บุคลากรรวม 21,829 ราย ประกอบด้วย ข้าราชการ 11,992 ราย และประเภทการจ้างงานอื่น 9,837 ราย แบ่งเป็น สายงานบริการทางการแพทย์ 13,034 ราย คิดเป็น 59.7% ของบุคลากรที่ประสงค์ถ่ายโอนทั้งหมด สายสนับสนุนวิชาชีพและสายสนับสนุนงานบริหาร 8,795 ราย คิดเป็น 40.3% โดย ครม.ยังอนุมัติงบประมาณเพื่อสนับสนุนการถ่ายโอนรวม 5,932 ล้านบาท
ทั้งนี้ รพ.สต.ที่ประสงค์ถ่ายโอนจำนวน 3,264 แห่ง คิดเป็น 47.5% จาก รพ.สต.ทั้งหมด 6,872 แห่งใน 49 จังหวัด และคิดเป็น 33.39% ของ รพ.สต. 9,775 แห่งทั้งประเทศ โดยมี รพ.สต.ที่โอนย้ายบุคลากรและเจ้าหน้าที่ไปทั้งหมดกว่า 75% โอนย้ายบุคลากรมากกว่าครึ่งหนึ่ง 21% โอนย้ายบุคลากรน้อยกว่าครึ่งหนึ่ง ประมาณ 2.4% และไม่มีบุคลากรสมัครใจโอนย้าย ประมาณ 1.13% ซึ่งหากบุคลากรมีข้อติดขัดหรือไม่พร้อมที่จะถ่ายโอน กระทรวงสาธารณสุขจะยังให้การดูแลตามเดิม โดยหลังจากมีการถ่ายโอน รพ.สต.ไปแล้ว งบประมาณต่าง ๆ จะอยู่ภายใต้การบริหารจัดการของ อบจ.ทั้งหมด
“เพื่อให้การถ่ายโอน สอน. และ รพ.สต. เป็นไปด้วยความเรียบร้อย กระทรวงสาธารณสุขได้จัดตั้งคณะทำงานเพื่อติดตามกระบวนการในการถ่ายโอนทั้งบุคลากร ทรัพย์สิน และภารกิจการบริการ อย่างใกล้ชิด รวมถึงแก้ไขปัญหาข้อติดขัดต่างๆ ยืนยันว่าแม้จะมีการถ่ายโอนภารกิจไปให้หน่วยงานของท้องถิ่นแล้ว แต่ประชาชนจะยังได้รับการดูแลสุขภาพต่อเนื่อง เนื่องจากบุคลากรของรพ.สต.ยังคงปฏิบัติหน้าที่ตามเดิม รวมถึงยังมีระบบส่งต่อ
การรักษาไปยังโรงพยาบาลชุมชน โรงพยาบาลศูนย์/โรงพยาบาลทั่วไปได้ตามปกติ” นพ.สุระกล่าว
****************************************** 26 กันยายน 2565
วันศุกร์ที่ 30 กันยายน 2565
โฆษกรัฐบาลเผย นายกฯ ติดตามสถานการณ์น้ำท่วมอย่างใกล้ชิด ให้กำลังใจและเห็นใจประชาชนที่เดือดร้อน จากเหตุอุทกภัยในทุกพื้นที่ทั่วประเทศ รัฐบาลพร้อมดูแล ให้ความช่วยเหลือ เยียวยา อย่างครอบคลุม ทั่วถึง โดยเร็วที่สุด
โฆษกรัฐบาลเผย นายกฯ ติดตามสถานการณ์น้ำท่วมอย่างใกล้ชิด ให้กำลังใจและเห็นใจประชาชนที่เดือดร้อน จากเหตุอุทกภัยในทุกพื้นที่ทั่วประเทศ รัฐบาลพร้อมดูแล ให้ความช่วยเหลือ เยียวยา อย่างครอบคลุม ทั่วถึง โดยเร็วที่สุด
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เผยว่า พลเอก ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม ให้กำลังใจและเห็นใจประชาชนที่เดือดร้อน จากสถานการณ์พายุโนรู ที่ส่งผลกระทบในหลายพื้นที่ทั่วประเทศ ตั้งแต่ช่วงวันที่ 28 กันยายน 2565 ที่ผ่านมา พร้อมเน้นย้ำให้ทุกหน่วยงานที่เกี่ยวข้อง ดำเนินการให้ความช่วยเหลือประชาชนอย่างต่อเนื่อง
โฆษกประจำสำนักนายกรัฐมนตรีกล่าวเพิ่มเติมว่า กรมอุตุนิยมวิทยาระบุว่า พายุโนรู ได้อ่อนกำลังลงเป็นหย่อมความกดอากาศต่ำกำลังแรงแล้ว อย่างไรก็ตาม ยังพบมรสุมตะวันตกเฉียงใต้ที่พัดปกคลุมทะเลอันดามัน ภาคใต้ และอ่าวไทยมีกำลังแรง ส่งผลทำให้ยังคงมีฝนตกหนักถึงหนักมากบางแห่ง บริเวณภาคเหนือ ภาคตะวันออกเฉียงเหนือ ภาคกลาง รวมทั้งกรุงเทพมหานครและปริมณฑล ภาคตะวันออก และภาคใต้ จึงขอให้ประชาชนในบริเวณดังกล่าวระวังอันตรายจากฝนตกหนักและฝนที่ตกสะสม ซึ่งอาจทำให้เกิดน้ำท่วมฉับพลันและน้ำป่าไหลหลาก โดยเฉพาะพื้นที่ลาดเชิงเขาใกล้ทางน้ำไหลผ่านและพื้นที่ลุ่ม
“นายกฯ ติดตามสถานการณ์อย่างต่อเนื่อง พร้อมฝากความห่วงใยไปยังประชาชนที่ได้รับผลกระทบและประสบปัญหาอยู่จากสถานการณ์ดังกล่าว รวมทั้งขอขอบคุณไปยังหน่วยงานทุกภาคส่วน จิตอาสา มูลนิธิ ตลอดจนภาคธุรกิจเอกชน ที่ต่างทุ่มเทเสียสละเพื่อประชาชนตลอดระยะเวลาที่ผ่านมา โดยได้เน้นย้ำให้ทุกหน่วยงานที่เกี่ยวข้องดำเนินการอย่างต่อเนื่องจนกว่าสถานการณ์จะคลี่คลาย พร้อมยืนยันความพร้อมของรัฐบาลที่จะดูแล ให้ความช่วยเหลือ และเยียวยาทุกครัวเรือนอย่างรวดเร็ว ทั่วถึง และครอบคลุมมากที่สุด” นายอนุชาฯ กล่าว
วันอังคารที่ 30 สิงหาคม 2565
​โฆษกรัฐบาลเผย รัฐบาลยินดีการประชุมระดับสูงเอเปคว่าด้วยสาธารณสุขและเศรษฐกิจ ครั้งที่ 12 ประสบผลสำเร็จ บรรลุข้อมติ 12 ข้อ เพื่อความมั่นคงทางสุขภาพอย่างยั่งยืน
​โฆษกรัฐบาลเผย รัฐบาลยินดีการประชุมระดับสูงเอเปคว่าด้วยสาธารณสุขและเศรษฐกิจ ครั้งที่ 12 ประสบผลสำเร็จ บรรลุข้อมติ 12 ข้อ เพื่อความมั่นคงทางสุขภาพอย่างยั่งยืน
วันนี้ (30 สิงหาคม 2565) นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า การประชุมระดับสูงเอเปคว่าด้วยสาธารณสุขและเศรษฐกิจ (The 12th APEC High-Level Meeting on Health and Economy : HLM12) ครั้งที่ 12 ที่กรุงเทพฯ ซึ่งจัดขึ้นภายใต้หัวข้อหลัก “เปิดกว้างสร้างสัมพันธ์กับภาคี เชื่อมโยงกันกับโลก สู่สมดุลระหว่างสาธารณสุขและเศรษฐกิจ” ได้เสร็จสิ้นลงเป็นที่เรียบร้อยแล้ว รวมทั้งมีผลลัพธ์ที่สำคัญจากการประชุมครั้งนี้คือ ข้อมติ 12 ข้อ โดยไทยยังได้รับเสียงชื่นชมจากนานาประเทศถึงการบริหารจัดการสถานการณ์การแพร่ระบาดโควิด-19 อย่างดีเยี่ยม
โฆษกประจำสำนักนายกรัฐมนตรีกล่าวว่า ข้อมติ 12 ข้อ ถือเป็นผลลัพธ์ที่สำคัญจากการประชุม ที่มุ่งสร้างสมดุลทางด้านสุขภาพและเศรษฐกิจ สอดคล้องกับแนวคิดหลักของการเป็นเจ้าภาพจัดการประชุมเอเปคของไทยในโมเดลเศรษฐกิจ Bio-Circular-Green (BCG)
โดยสาระสำคัญของ 12 ข้อมติ ครอบคลุมถึงการส่งเสริมความร่วมมือระดับนานาชาติ และระดับภูมิภาค และความเป็นหุ้นส่วนเพื่อพัฒนาสุขภาพและความมั่งคั่งของผู้คนในภูมิภาคเอเชีย-แปซิฟิก การเปิดพรมแดนเพื่อการเดินทางที่ปลอดภัย การแบ่งปันและถ่ายทอดเทคโนโลยีวัคซีนโควิด-19 โดยใช้นวัตกรรมและเทคโนโลยีด้านสุขภาพดิจิทัล การเสริมสร้างความแข็งแกร่งให้กับบุคลากรด้านสาธารณสุข การสร้างหลักประกันสุขภาพถ้วนหน้า การเข้าถึงวัคซีน การส่งมอบวัคซีนป้องกันโควิด-19 และการสนับสนุนการเข้าถึงวัคซีน การรักษา และการวินิจฉัยโควิด-19 ที่ปลอดภัย มีประสิทธิภาพ มีคุณภาพ และราคาไม่แพง ความเท่าเทียมด้านสุขภาพและจัดการกับอุปสรรคด้านสุขภาพโดยเฉพาะสำหรับผู้หญิงในภาคแรงงาน ธุรกิจ และผู้ประกอบการ การฟื้นตัวของเศรษฐกิจโดยรวมจากโควิด-19 โดยเฉพาะอย่างยิ่งการเริ่มต้นของกิจกรรมทางสังคม การเรียน และธุรกิจในเขตเศรษฐกิจเอเปค การสร้างความมั่นคงด้านสุขภาพ เพื่อเตรียมพร้อมสำหรับการระบาดใหญ่ครั้งต่อไปผ่านการลงทุนเรื่องระบบสุขภาพ การร่วมมือกับภาคเอกชนให้มากยิ่งขึ้น และการสร้างเศรษฐกิจดิจิทัลที่เปิดกว้าง เป็นธรรม และครอบคลุม
“ความมั่นคงด้านสุขภาพและการเสริมสร้างระบบดูแลสุขภาพที่ดี เพื่อเตรียมพร้อมรับภัยคุกคามด้านสุขภาพอื่น ๆ ในอนาคตถือเป็นวาระที่รัฐบาลไทยให้ความสำคัญ โดยรัฐบาลมุ่งมั่น และพร้อมร่วมมือกับเขตเศรษฐกิจเอเปค พัฒนาสุขภาพและความเป็นอยู่ที่ดี เพื่อต่อยอดส่งเสริมการค้า การเติบโตอย่างครอบคลุม และยั่งยืน ในภูมิภาคเอเชีย-แปซิฟิก เพื่อบรรลุความมั่นคงทางสุขภาพและเศรษฐกิจอย่างยั่งยืนในอนาคต” นายอนุชาฯ กล่าว
วันจันทร์ที่ 3 ตุลาคม 2565
“กอช. เชิญชวนผู้ปกครองออมเงินให้บุตรหลานตั้งแต่อายุ 15 ปี มีเงินล้านไว้ใช้ในอนาคต”
กอช. เชิญชวนผู้ปกครองออมเงินให้บุตรหลาน หรือน้องๆ นักเรียนมัธยมศึกษา อายุตั้งแต่ 15 ปีขึ้นไป ที่มีสิทธิ์สมัครเป็นสมาชิก กอช. เพื่อวางแผนความมั่นคงทางการเงินในอนาคต เดือนละ 100 บาท รับเงินสมทบเพิ่มจากรัฐอีก 50 บาท ในเดือนถัดไป
กองทุนการออมแห่งชาติ หรือ กอช. เชิญชวนผู้ปกครองออมเงินให้บุตรหลาน หรือน้องๆ นักเรียนมัธยมศึกษา อายุตั้งแต่ 15 ปีขึ้นไป ที่มีสิทธิ์สมัครเป็นสมาชิก กอช. เพื่อวางแผนความมั่นคงทางการเงินในอนาคต เดือนละ 100 บาท รับเงินสมทบเพิ่มจากรัฐอีก 50 บาท ในเดือนถัดไป ผู้ที่สนใจตรวจสอบสิทธิ์ได้ที่ไลน์ กอช. “@nsf.th” หรือ แอปพลิเคชัน “กอช.” สอบถามข้อมูลสายด่วนเงินออม โทร. 02-049-9000
นางสาวจารุลักษณ์ เรืองสุวรรณ เลขาธิการคณะกรรมการกองทุนการออมแห่งชาติ (กอช.) เปิดเผยว่า กอช. เชิญชวนผู้ปกครองออมเงินให้บุตรหลาน หรือ น้องๆ นักเรียนมัธยมศึกษาอายุตั้งแต่ 15 ปีขึ้นไป วางแผนความมั่นคงทางการเงินในอนาคต ออมเดือนละ 100 บาท เดือนถัดไปรับเงินสมทบเพิ่มจากรัฐอีก 50 บาท ทั้งนี้ สมาชิกสามารถออมกับ กอช. ได้สูงสุด 13,200 บาทต่อปี ในช่วงอายุ 15 – 30 ปี ได้รับเงินสมทบจากรัฐสูงสุด 600 บาทต่อปี เมื่อออมในช่วงอายุ >30 – 50 ปี จะได้รับสมทบเงินสมสูงสุด 960 บาทต่อปี และออมต่อถึงอายุ >50 – 60 ปี จะได้รับสมทบเงินสมสูงสุด 1,200 บาทต่อปี เมื่อสมาชิกออมจนถึงอายุ 60 ปีบริบูรณ์ จะมีเงินรวมในบัญชีประมาณ 1.5 ล้านบาท โดยจะได้รับจาก กอช. เป็นเงินบำนาญเดือนละประมาณเจ็ดพันกว่าบาทตลอดชีพ
สำหรับผู้ที่สนใจสามารถคำนวณเงินบำนาญ ตรวจสอบสิทธิ์ และสมัครสมาชิก ได้ที่ ไลน์ กอช. “@nsf.th” หรือ แอปพลิเคชัน กอช. หรือ หน่วยรับสมัครสมาชิกใกล้บ้านท่าน อาทิ ที่ว่าการอำเภอ ทั่วประเทศ สำนักงานคลังจังหวัด สถาบันการเงินชุมชน ตัวแทน กอช. ประจำหมู่บ้าน ธนาคารเพื่อการเกษตรและสหกรณ์การเกษตร ธนาคารออมสิน ธนาคารอาคารสงเคราะห์ ธนาคารกรุงไทย ธนาคารอิสลามแห่งประเทศไทย ทุกสาขา รวมทั้งไปรษณีย์ไทย สหกรณ์ชุมชนที่เข้าร่วม เซเว่น-อีเลฟเว่น เทสโก้โลตัส ตู้บุญเติม และเครือข่ายรับสมัครทั่วประเทศ สอบถามข้อมูลเพิ่มเติมได้ที่ สายด่วนเงินออม โทร. 02-049-9000
“คุณออม รัฐช่วยออม คุณได้บำนาญ”
วันอังคารที่ 6 กันยายน 2565
โฆษกรัฐบาลเผย รัฐบาลให้ความสำคัญการพัฒนาคุณภาพชีวิตแรงงานนอกระบบ พร้อมเสริมสร้างการคุ้มครองสิทธิและสวัสดิการให้ครอบคลุม
โฆษกรัฐบาลเผย รัฐบาลให้ความสำคัญการพัฒนาคุณภาพชีวิตแรงงานนอกระบบ พร้อมเสริมสร้างการคุ้มครองสิทธิและสวัสดิการให้ครอบคลุม
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า รัฐบาลมีความมุ่งมั่นตั้งใจที่จะดูแลและส่งเสริมแรงงานนอกระบบที่เป็นแรงงานกลุ่มใหญ่ของประเทศให้ได้รับสิทธิ การคุ้มครอง และสวัสดิการ อย่างเหมาะสมและครอบคลุม
โฆษกประจำสำนักนายกรัฐมนตรี กล่าวว่า จากการประชุมคณะกรรมการบริหารจัดการแรงงานนอกระบบแห่งชาติ (คนช.) ครั้งที่ 1/2565 เมื่อวันที่ 29 สิงหาคม 2565 ซึ่งมี พลเอก ประวิตร วงษ์สุวรรณ รองนายกรัฐมนตรี เป็นประธาน ที่ประชุมเห็นความสำคัญของการพัฒนาคุณภาพชีวิตและคุ้มครองแรงงานนอกระบบ เพื่อให้แรงงานนอกระบบได้รับการคุ้มครองและมีคุณภาพชีวิตที่ดีขึ้น โดยกฎหมายแรงงานที่มีอยู่ยังมีส่วนที่ไม่ครอบคลุม และไม่สอดรับกับสถานการณ์ในปัจจุบันที่มีการจ้างงานรูปแบบใหม่ ๆ ทำให้สิทธิ การคุ้มครอง และสวัสดิการของแรงงานนอกระบบยังมีความไม่เหมาะสม รัฐบาลโดยกระทรวงแรงงานจึงมีความมุ่งมั่นตั้งใจที่จะดูแลและส่งเสริมคุ้มครองแรงงานนอกระบบให้มีประสิทธิภาพมากขึ้น
ทั้งนี้ ที่ประชุมฯ ได้หารือถึงแนวทางที่จะทำให้แรงงานนอกระบบได้รับการพัฒนาทักษะ ส่งเสริมการประกอบอาชีพ ได้รับความคุ้มครองและมีหลักประกันจากการทำงานเพิ่มมากขึ้น รวมทั้งพัฒนาระบบฐานข้อมูลและเสริมสร้างเครือข่ายการทำงานเกี่ยวกับแรงงานนอกระบบให้เข้มแข็งยิ่งขึ้น โดยที่ประชุมฯ ได้พิจารณาให้ความเห็นชอบ (ร่าง) แผนปฏิบัติการด้านการบริหารจัดการแรงงานนอกระบบ พ.ศ. 2566 – 2570 พร้อมมุ่งมั่นที่จะนำแผนปฏิบัติการฯ ไปสู่การปฏิบัติ โดยรองนายกรัฐมนตรีได้กำชับให้รายงานผลความคืบหน้าทุกเดือน และยังให้กระทรวงแรงงาน เร่งผลักดันร่างพระราชบัญญัติส่งเสริมการพัฒนาคุณภาพชีวิตและคุ้มครองแรงงานนอกระบบ พ.ศ. …. ให้มีผลบังคับใช้โดยเร็ว
โฆษกประจำสำนักนายกรัฐมนตรีกล่าวเพิ่มเติมว่า กระทรวงแรงงานยังได้เตรียมความพร้อมรองรับการบังคับใช้กฎหมายว่าด้วยการส่งเสริมการพัฒนาคุณภาพชีวิตและคุ้มครองแรงงานนอกระบบ ได้แก่ การปรับปรุงโครงสร้างองค์กรให้สอดรับกับภารกิจตามกฎหมาย การพัฒนาบุคลากรให้มีประสิทธิภาพและเพียงพอ การพัฒนาระบบสารสนเทศ เพื่ออำนวยความสะดวกการให้บริการประชาชน และการเร่งรัดประชาสัมพันธ์สร้างการรับรู้ให้กับประชาชน
“รัฐบาลให้ความสำคัญกับการดูแลผู้ใช้แรงงานมาโดยตลอด แรงงานคือผู้ที่มีส่วนช่วยการพัฒนาของประเทศ การดูแลแรงงานจึงเป็นข้อปฏิบัติพื้นฐานที่รัฐบาลให้ความสำคัญ รัฐบาลจึงขอเชิญชวนให้มาลงทะเบียนแรงงานนอกระบบ ให้มีฐานข้อมูลในการกำหนดนโยบายช่วยเหลือและเยียวยาแรงงานได้อย่างครอบคลุมมีประสิทธิภาพมากขึ้น” นายอนุชาฯ กล่าว